

# Faatulagaina o Aiaiga – Gagana Samoa

**Mafuaaga na faavae ai le Sailiiliga**

Na faavaeina e le Malo le Sailiiliga lenei e tusa ai ma talosaga mai le mamalu o le atunuu ia faatino se sailiiliga i soo se vaega uma i sauaga ma faiga tuulafoai, i totonu o auaunaga a le Malo ma faalapotopotoga o loo faamalosia ai le ola faatuatua e tusa ai ma le tausiga o loo latou faia.

**Tulaga e mafai ona matou suesueina**

O lo o matou suesueina sauaga ma faiga tuulafoai i tamaiti, tupulaga ma tagata matutua o loo i se tulaga maaleale, sa faia i ai le tausiga a auaunaga a le Malo ma faalapotopotoga o loo faamalosia ai le ola faatuatua i totonu o Niu Sila i le va o le 1950 ma le 1999. Matou te ono suesueina foi faaletonu ma tulaga na feagai ma tagata a o lei aulia le 1950, ma gauai i manatu o tagata na faia i ai le tausiga talu mai le 1999, e aofia ai tagata o lo o faia pea i ai le tausiga i le taimi nei, ina ia mafai ona limataitaiina a matou fautuaga mo le lumanai.

**Fesili e limataitaiina ai la matou sailiiliga**

E aofia ai fesili nei:

* *Na mafua aisea le tausi o tagata i lea faiga* – e aofia ai tulaga e pei o faiga faaituau, faailoga tagata poo ni faaiuga sese sa faia e faalapotopotoga.
* *O ā sauaga ma faiga tuulafoai sa tutupu* – o ā mea na tutupu ma o le ā le umi na tutupu ai?
* *Na mafua aisea* – o ā tulaga na mafai ai ona tutupu sauaga ma faiga tuulafoai i tagata?
* *O ā aafiaga mai nei faiga* – i le tagata ua afaina, o latou aiga ma isi. E aofia ai aafiaga i se taimi umi ma aafiaga i tupulaga fai mai.
* *O ā mea na maua mai ai* – o ā suiga sa faia i tausaga ua mavae e faatatau i sauaga ma faiga tuulafoai, e aofia ai tulafono, pulega, ma gaioiga e vaavaaia ai nofoaga o loo faatino ai le tausiga?
* *O tulaga na aogā ai le* faagasologa o galuega e toe faasa‘o ai i se taui ma toefuataiina ai ma tulaga e mafai ona faaleleia.
* *O tulaga e mafai ai ona faatino galuega i se faiga sili atu ona lelei* i le lumanai e foia ai sese na mafua ai le aliae o sauaga i tausaga ua mavae.

**Faapefea ona fai la matou galuega**

E tele auala matou te aoina mai ai faamatalaga: faalogo i tagata, faia fonotaga lautele, talosaga tusitusia o le a tuuina mai, ma le aoina o faamaumauga. Matou te faatinoina foi se suesuega. E ia i matou le pule e faatonu ai tagata ma faalapotopotoga, e aofia ai faalapotopotoga a le Malo, latou te tuuina mai ai faamatalaga ma faamaumauga.

**Auala matou te faalogo ai i manatu o tagata**

E tele auala matou te faalogo ai i manatu o tagata:

* faatalanoaga patino i le tagata;
* fonotaga lautele;
* faafesagaiga;
* talosaga tusitusia.

**A matou faiga taualoa**

Matou te faatāuaina le Te Tiriti o Waitangi. O loo limataitaiina foi i matou i faiga taualoa e aofia ai:

* saogalemu;
* faamuamua tagata ua afaina ma ua faasaoina mai;
* faatāuaina o manatu a aiga;
* galulue faapaaga ma iwi ma Māori;
* faatāuaina tagata Pasifika;
* faafaigofie le auai ai o tagata e i ai manaoga faapitoa poo faaletonu i le mafaufau;
* faatino se faatatau i aafiaga eseese i tagata taitoatasi poo se vaega;
* ia iloa ava ma amanaia le eseese o tulaga maaleale o loo feagai ma tagata o loo faia i ai le tausiga;
* faamautuina le faagasologa o faiga sa‘o ma le talafeagai mo tagata taitoatasi ma faalapotopotoga o loo fesoasoani i le faatinoga o le tausiga; ma
* foia le tausisi i auala faatulafono.

**E tutoatasi matou**

E tutoatasi lava le Royal Commission mai le Malo ma faalapotopotoga o loo faamalosia ai le ola faatuatua. E fai lava e i matou a matou faaiuga ma fautuaga.

**Auala matou te lipoti atu ai**

O Tesema 2020 na matou tuuina atu ai le [Tāwharautia: Pūrongo o te Wā](https://www.abuseincare.org.nz/library/v/194/tawharautia-purongo-o-te-wa-interim-report), o la matou lipoti lē tumau. O lo o aofia i le lipoti manatu autu na matou maua a o faagasolo ai a matou galuega e oo mai i le taimi na tusia ai le lipoti, o auala o lo o matou faatinoa ai galuega, o manatu mai ē na faasaoina, ma galuega ua faataatia mo le isi laasaga o le sailiiliga.

O le a matou tuufaatasia foi lipoti e lua.

1. **O le a mafai ona matou saunia se lipoti lē tumau i taui e faatino a o lei mavae Tesema 2021.** O le a aofia ai fautuaga i auala ua saunia e taui atu ai i tagata na pagatia i sauaga a o tausia e le Malo po o faalapotopotoga o loo faamalosia ai le ola faufautua.
2. **O le a matou saunia le lipoti faaiu a o lei mavae Iuni 2023.** O le a matou lipotia tulaga sa matou mauaina e tusa ai ma sauaga, o le ogaoga na oo i ai, o aafiaga i tagata, o tulaga sa faaleleia, ma tulaga e tatau pea ona faatino.

O le a matou tuuina atu fautuaga i le Malo ma faalapotopotoga o loo faamalosia ai le ola faatuatua i vaega nei:

* o tulaga e moomia ona suia e faamautinoa ai e lē toe tulai mai tulaga na mafua ai sauaga ma faiga tuulafoai;
* faiga e moomia ona faatino e fesoasoani ai i tagata sa sauaina poo le tuulafoaiaina (taui, faagasologa o faiga e toefuataiina ai le malosi ma taui tupe);
* faapefea ona faatino se faatatau i se faalavelave ua tupu; ma
* o ā galuega faatino o le a moomia e le malo ma faalapotopotoga o loo faamalosia ai le ola faatuatua ona faatino e faataunuu ai se faatoesega mo tulaga na afaina ai tagata.

**Teuteuga 2021**

Na faasalalauina e le Malo ia Aperila 2021 suiga o le a latou faatinoa i le Faatulagaina o Aiaiga, ma na faamae‘aina suiga nei ia Iulai 2021.

O suiga autu na faia:

1. Suia le aso e faia ai le lipoti mulimuli mai le aso 3 Ianuari 2023 e oo atu i le aso 30 Iuni 2023.
2. Ia aveese le tulafono e suesue ai auivi o iai i le taimi nei e foia ma tali atu ai i sauaga o tulai mai i tausiga o fai, e aofia ai tulafono i le taimi nei, taiala, tulafono, tulaga ma faiga masani.
3. Ia faaauau le faia o fautuaga i tulaga o taui e faatino, ma ia faamautinoa e lē o toe tulai mai tulaga na mafua ai sauaga a o faia iai tausiga i tausaga e tele a o lei aulia le 1999.
4. Ia faaauau ona tatou faalogo i tagata na faasaoina i faaletonu ma tulaga na feagai ma i latou i le mavae ai o le 1999 mo le saunia o fautuaga ua ta‘ua.
5. Ia maoti tulaga o moomia i tulaga e tatau ai ona lipotia e le Sailiiliga tulaga ua ausia i le Minisita.

Na toe faafou le otootoga lenei e atagia ai teuteuga 2021.

**Na tuufaatasia le otootoga lenei e fesoasoani e faamalamalama i tagata le** [**Faatulagaina o Aiaiga**](https://www.abuseinstatecare.royalcommission.govt.nz/Terms-of-reference) **(Terms of Reference). E lē suia ai le Faatulagaina o Aiaiga atoa.**

Faasalalauina Setema 2021.